CELEX: 32019D0081
Language: el
Date: 2019-01-17 00:00:00
Title: Εκτελεστική απόφαση (ΕΕ) 2019/81 της Επιτροπής, της 17ης Ιανουαρίου 2019, για την τροποποίηση του παραρτήματος Ι της εκτελεστικής απόφασης (ΕΕ) 2016/2008 για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη [κοινοποιηθείσα υπό τον αριθμό C(2019) 102] (Κείμενο που παρουσιάζει ενδιαφέρον για τον ΕΟΧ)

21.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 18/43
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/81 ΤΗΣ ΕΠΙΤΡΟΠΗΣ
         της 17ης Ιανουαρίου 2019
         για την τροποποίηση του παραρτήματος Ι της εκτελεστικής απόφασης (ΕΕ) 2016/2008 για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη
         
            
               [κοινοποιηθείσα υπό τον αριθμό C(2019) 102]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοενωσιακό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 14 παράγραφος 2, το άρθρο 19 παράγραφος 1 στοιχείο α), το άρθρο 19 παράγραφος 3 στοιχείο α) και το άρθρο 19 παράγραφοι 4 και 6,
         Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (4), και ιδίως το άρθρο 4 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η οδηγία 92/119/ΕΟΚ θεσπίζει γενικά μέτρα ελέγχου που πρέπει να εφαρμόζονται σε περίπτωση εμφάνισης εστίας ορισμένων ασθενειών των ζώων, συμπεριλαμβανομένης της οζώδους δερματίτιδας (LSD). Σ' αυτά τα μέτρα ελέγχου περιλαμβάνεται ο καθορισμός ζωνών προστασίας και επίβλεψης γύρω από τη μολυσμένη εκμετάλλευση, καθώς και ο επείγων εμβολιασμός σε περίπτωση εμφάνισης εστίας οζώδους δερματίτιδας, πρόσθετα σε άλλα μέτρα ελέγχου.
                  
               
                     (2)
                  
                  
                     Η εκτελεστική απόφαση (ΕΕ) 2016/2008 (5) θεσπίζει μέτρα ελέγχου της υγείας των ζώων που πρέπει να λαμβάνονται σε σχέση με εστίες οζώδους δερματίτιδας στα κράτη μέλη ή σε τμήματα αυτών, όπως παρατίθενται στο παράρτημα I της εν λόγω απόφασης, συμπεριλαμβανομένων των ελάχιστων απαιτήσεων για τα προγράμματα εμβολιασμού κατά της οζώδους δερματίτιδας που υποβάλλουν τα κράτη μέλη στην Επιτροπή για έγκριση. Η εκτελεστική απόφαση (ΕΕ) 2016/2008 ορίζει ως «προσβληθείσες ζώνες» τα τμήματα της επικράτειας ενός κράτους μέλους, όπως παρατίθενται στο μέρος II του παραρτήματος I της εν λόγω εκτελεστικής απόφασης, τα οποία περιλαμβάνουν την περιοχή στην οποία επιβεβαιώθηκε η οζώδης δερματίτιδα, καθώς και κάθε ζώνη προστασίας και επίβλεψης που έχει καθοριστεί σύμφωνα με την οδηγία 92/119/ΕΟΚ και όπου μπορεί να πραγματοποιηθεί εμβολιασμός κατά της οζώδους δερματίτιδας κατόπιν έγκρισης των προγραμμάτων εμβολιασμού. Επίσης, ως «ζώνες απαλλαγμένες με εμβολιασμό» ορίζονται τα τμήματα της επικράτειας ενός κράτους μέλους, όπως παρατίθενται στο μέρος I του εν λόγω παραρτήματος, το οποίο περιλαμβάνει τις περιοχές εκτός των προσβληθεισών ζωνών όπου πραγματοποιείται εμβολιασμός κατά της οζώδους δερματίτιδας κατόπιν έγκρισης των προγραμμάτων εμβολιασμού.
                  
               
                     (3)
                  
                  
                     Τον Αύγουστο του 2015 επιβεβαιώθηκε η οζώδης δερματίτιδα στην Ελλάδα για πρώτη φορά. Το 2016 υπήρξαν κρούσματα οζώδους δερματίτιδας στη Βουλγαρία και πρόσθετα κρούσματα στην Ελλάδα, καθώς και σε ορισμένες γειτονικές τρίτες χώρες. Το 2017 η οζώδης δερματίτιδα ήταν παρούσα, σε πολύ χαμηλότερο βαθμό, στη Νοτιοανατολική Ευρώπη, με επανεμφάνιση σε μεγάλη κλίμακα μόνο στην Αλβανία και μικρό αριθμό πρόσθετων σποραδικών εστιών στην Ελλάδα και στην πρώην Γιουγκοσλαβική Δημοκρατία της Μακεδονίας.
                  
               
                     (4)
                  
                  
                     Το 2018 σημειώθηκε βελτίωση της επιδημιολογικής κατάστασης της οζώδους δερματίτιδας και κανένα κρούσμα οζώδους δερματίτιδας δεν αναφέρθηκε σε οποιοδήποτε κράτος μέλος ή σε οποιαδήποτε γειτονική τρίτη χώρα στη Νοτιοανατολική Ευρώπη, με εξαίρεση την Τουρκία.
                  
               
                     (5)
                  
                  
                     Για την αντιμετώπιση των εστιών οζώδους δερματίτιδας, τα πληττόμενα κράτη μέλη, δηλαδή η Ελλάδα και η Βουλγαρία, καθώς και οι πλητόμμενες γειτονικές τρίτες χώρες εφάρμοσαν προγράμματα μαζικού εμβολιασμού σε ζώντα βοοειδή και αιχμάλωτα άγρια μηρυκαστικά. Η Κροατία, στην οποία δεν έχει εμφανιστεί έως σήμερα οζώδης δερματίτιδα, εφάρμοσε επίσης πρόγραμμα μαζικού εμβολιασμού κατά της οζώδους δερματίτιδας, το 2016 και το 2017, ως προληπτικό μέτρο, λαμβανομένης υπόψη της επιδημιολογικής κατάστασης σε γειτονικά κράτη μέλη και τρίτες χώρες. Τα προγράμματα εμβολιασμού κατά της οζώδους δερματίτιδας στην Ελλάδα, τη Βουλγαρία και την Κροατία εγκρίθηκαν με την εκτελεστική απόφαση (ΕΕ) 2016/2009 της Επιτροπής (6).
                  
               
                     (6)
                  
                  
                     Από την πρώτη εμφάνιση οζώδους δερματίτιδας στην ηπειρωτική Ευρώπη, στις 29 Ιουλίου 2016, η Ευρωπαϊκή Αρχή για την Ασφάλεια των Τροφίμων (EFSA) εξέδωσε επείγουσα σύσταση για την οζώδη δερματίτιδα (7) και τρεις εκθέσεις με τίτλο: «Οζώδης δερματίτιδα: Ι. Συλλογή στοιχείων και ανάλυση» (Lumpy skin disease: I. Data collection and analysis), στις 27 Μαρτίου 2017 (8), «Οζώδης δερματίτιδα ΙΙ. Συλλογή στοιχείων και ανάλυση» (Lumpy skin disease II. Data collection and analysis), που εγκρίθηκε στις 29 Ιανουαρίου 2018 (9) και «Οζώδης δερματίτιδα: Επιστημονική και τεχνική υποστήριξη για τον έλεγχο και την επιτήρηση δραστηριοτήτων», που εγκρίθηκε στις 28 Σεπτεμβρίου 2018 (10). Όλες αυτές οι επιστημονικές αξιολογήσεις δείχνουν ότι οι εκστρατείες μαζικού εμβολιασμού κατά της οζώδους δερματίτιδας, όταν αυτές εφαρμόζονται σωστά, θέτουν υπό έλεγχο τη νόσο, αποτρέποντας την εμφάνιση νέων εστιών.
                  
               
                     (7)
                  
                  
                     Ο μαζικός εμβολιασμός κατά της οζώδους δερματίτιδας συνεχίστηκε το 2018 σε όλα τα κράτη μέλη και τις γειτονικές τρίτες χώρες της Νοτιοανατολικής Ευρώπης που επλήγησαν από την οζώδη δερματίτιδα.
                  
               
                     (8)
                  
                  
                     Από τις αρχές του 2018 η Κροατία σταμάτησε τον εμβολιασμό κατά της οζώδους δερματίτιδας με βάση την πιο ευνοϊκή επιδημιολογική κατάσταση στο εν λόγω κράτος μέλος και στις γειτονικές τρίτες χώρες. Αντ' αυτού, η Κροατία άρχισε να εφαρμόζει πρόγραμμα επιτήρησης της οζώδους δερματίτιδας το οποίο εγκρίθηκε από την Επιτροπή. Το εν λόγω πρόγραμμα περιλαμβάνει την κλινική, ιολογική και ορολογική παρακολούθηση με έμφαση σε περιοχές υψηλού κινδύνου που βρίσκονται κοντά σε κράτη μέλη και γειτονικές τρίτες χώρες στις οποίες κατά τα τελευταία έτη έχουν αναφερθεί εστίες οζώδους δερματίτιδας.
                  
               
                     (9)
                  
                  
                     Σύμφωνα με το άρθρο 11.9.4 του Κώδικα υγείας χερσαίων ζώων του Παγκόσμιου Οργανισμού για την Υγεία των Ζώων (OIE), στην περίπτωση προληπτικού εμβολιασμού που πραγματοποιείται σε μια χώρα ή ζώνη απαλλαγμένη από την οζώδη δερματίτιδα, ως απάντηση στην απειλή αλλά χωρίς την εμφάνιση κρούσματος της οζώδους δερματίτιδας, το καθεστώς απαλλαγής από νόσους μπορεί να επανακτηθεί οκτώ μήνες μετά τον τελευταίο εμβολιασμό, όταν έχει πραγματοποιηθεί κλινική, ιολογική και ορολογική παρακολούθηση σύμφωνα με το άρθρο 11.9.15 του εν λόγω κώδικα.
                  
               
                     (10)
                  
                  
                     Σύμφωνα με την έκθεση που υπέβαλε η Κροατία στην Επιτροπή στις 13 Οκτωβρίου 2018, τα αποτελέσματα της κλινικής, ιολογικής και ορολογικής παρακολούθησης δείχνουν ότι δεν υπάρχουν αποδεικτικά στοιχεία για την παρουσία οζώδους δερματίτιδας στην επικράτειά της. Ως εκ τούτου, η Κροατία πληροί όλες τις απαιτήσεις του ΟΙΕ για το καθεστώς απαλλαγής από νόσους, όσον αφορά την οζώδη δερματίτιδα, ελλείψει της εμφάνισης κρουσμάτων οζώδους δερματίτιδας και με την παρέλευση περισσότερων των οκτώ μηνών μετά τον τελευταίο εμβολιασμό κατά της οζώδους δερματίτιδας. Ως εκ τούτου, είναι σκόπιμο να αρθούν οι περιορισμοί σε σχέση με τον εμβολιασμό κατά της οζώδους δερματίτιδας στο εν λόγω κράτος μέλος.
                  
               
                     (11)
                  
                  
                     Κατά συνέπεια, η καταχώριση για την Κροατία θα πρέπει να απαλειφθεί από τον κατάλογο των κρατών μελών με «ζώνες απαλλαγμένες με εμβολιασμό» στο παράρτημα Ι της εκτελεστικής απόφασης (ΕΕ) 2016/2008.
                  
               
                     (12)
                  
                  
                     Επομένως, το παράρτημα I της εκτελεστικής απόφασης (ΕΕ) 2016/2008 θα πρέπει να τροποποιηθεί αναλόγως.
                  
               
                     (13)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα Ι της εκτελεστικής απόφασης (ΕΕ) 2016/2008 αντικαθίσταται από το κείμενο του παραρτήματος της παρούσας απόφασης.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 17 Ιανουαρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  ΕΕ L 62 της 15.3.1993, σ. 69.
         
            (4)  ΕΕ L 18 της 23.1.2003, σ. 11.
         
            (5)  Εκτελεστική απόφαση (ΕΕ) 2016/2008 της Επιτροπής, της 15ης Νοεμβρίου 2016, για τα μέτρα ελέγχου της υγείας των ζώων όσον αφορά την οζώδη δερματίτιδα σε ορισμένα κράτη μέλη (ΕΕ L 310 της 17.11.2016, σ. 51).
         
            (6)  Εκτελεστική απόφαση (EE) 2016/2009 της Επιτροπής, της 15ης Νοεμβρίου 2016, για την έγκριση των προγραμμάτων εμβολιασμού κατά της οζώδους δερματίτιδας που υπέβαλαν τα κράτη μέλη (ΕΕ L 310 της 17.11.2016, σ. 66).
         
            (7)  EFSA Journal 2016·14(8):4573.
         
            (8)  EFSA Journal 2017·15(4):4773.
         
            (9)  EFSA Journal 2018·16(2):5176.
         
            (10)  EFSA Journal 2018·16(10):5452.
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ I
                     ΜΕΡΟΣ I
                     “Ζώνες απαλλαγμένες με εμβολιασμό”
                     1.   Βουλγαρία
                     
                     
                              
                                 Α.
                              
                              
                                 Οι ακόλουθες επαρχίες στη Βουλγαρία:
                                 
                                             —
                                          
                                          
                                             Επαρχία Burgas
                                          
                                       
                                             —
                                          
                                          
                                             Επαρχία Varna
                                          
                                       
                                             —
                                          
                                          
                                             Επαρχία Dobrich
                                          
                                       
                                             —
                                          
                                          
                                             Επαρχία Razgrad
                                          
                                       
                                             —
                                          
                                          
                                             Επαρχία Silistra
                                          
                                       
                                             —
                                          
                                          
                                             Επαρχία Ruse
                                          
                                       
                                             —
                                          
                                          
                                             Επαρχία Pleven
                                          
                                       
                           
                              
                                 Β.
                              
                              
                                 Οι ακόλουθοι δήμοι στη Βουλγαρία:
                                 
                                             —
                                          
                                          
                                             Οι δήμοι Opaka, Popovo και Antonovo της επαρχίας Targovishte.
                                          
                                       
                                             —
                                          
                                          
                                             Οι δήμοι Shumen, Kaspichan, Novi Pazar, Nikola Kozlevo, Kaolinovo, Venets και Hitrino της επαρχίας Shumen.
                                          
                                       
                                             —
                                          
                                          
                                             Οι δήμοι Svishtov, Polski Trambesh και Strazhitsa της επαρχίας Veliko Tarnovo.
                                          
                                       
                           2.   Ελλάδα
                     
                     Οι ακόλουθες περιφέρειες στην Ελλάδα:
                     
                                 —
                              
                              
                                 Περιφέρεια Ιονίων Νήσων, εξαιρουμένης της περιφερειακής ενότητας Κέρκυρας
                              
                           
                                 —
                              
                              
                                 Περιφέρεια Βορείου Αιγαίου, εξαιρουμένης της περιφερειακής ενότητας Λήμνου
                              
                           
                                 —
                              
                              
                                 Περιφέρεια Νοτίου Αιγαίου
                              
                           
                                 —
                              
                              
                                 Περιφέρεια Κρήτης
                              
                           ΜΕΡΟΣ II
                     “Προσβληθείσες ζώνες”
                     1.   Ελλάδα
                     
                     
                              
                                 Α.
                              
                              
                                 Οι ακόλουθες περιφέρειες στην Ελλάδα:
                                 
                                             —
                                          
                                          
                                             Περιφέρεια Αττικής
                                          
                                       
                                             —
                                          
                                          
                                             Περιφέρεια Στερεάς Ελλάδας
                                          
                                       
                                             —
                                          
                                          
                                             Περιφέρεια Κεντρικής Μακεδονίας
                                          
                                       
                                             —
                                          
                                          
                                             Περιφέρεια Ανατολικής Μακεδονίας και Θράκης
                                          
                                       
                                             —
                                          
                                          
                                             Περιφέρεια Ηπείρου
                                          
                                       
                                             —
                                          
                                          
                                             Περιφέρεια Πελοποννήσου
                                          
                                       
                                             —
                                          
                                          
                                             Περιφέρεια Θεσσαλίας
                                          
                                       
                                             —
                                          
                                          
                                             Περιφέρεια Δυτικής Ελλάδας
                                          
                                       
                                             —
                                          
                                          
                                             Περιφέρεια Δυτικής Μακεδονίας
                                          
                                       
                           
                              
                                 Β.
                              
                              
                                 Οι ακόλουθες περιφερειακές ενότητες στην Ελλάδα:
                                 
                                             —
                                          
                                          
                                             Περιφερειακή ενότητα Λήμνου
                                          
                                       
                                             —
                                          
                                          
                                             Περιφερειακή ενότητα Κέρκυρας
                                          
                                       
                           2.   Βουλγαρία
                     
                     Ολόκληρη η επικράτεια της Βουλγαρίας, εξαιρουμένων των περιοχών που παρατίθενται στο μέρος I.
                  
               »